## Odluka o osnivanju dioničkog društva Autocesta Rijeka-Zagreb d.d. i dodjeli koncesije za građenje i gospodarenje autocestom Rijeka-Zagreb

### NN 139/1997 (23.12.1997.), Odluka o osnivanju dioničkog društva Autocesta Rijeka-Zagreb d.d. i dodjeli koncesije za građenje i gospodarenje autocestom Rijeka-Zagreb

# VLADA REPUBLIKE HRVATSKE

Na temelju članka 42. i članka 36. stavka 1. Zakona o javnim cestama
("Narodne novine", broj 100/96), Vlada Republike Hrvatske je na sjednici
održanoj 11. prosinca 1997. godine donijela

## **ODLUKU**

### **O OSNIVANJU DIONIČKOG DRUŠTVA AUTOCESTA RIJEKA - ZAGREB D.D. I DODJELI KONCESIJE ZA GRAĐENJE I GOSPODARENJE AUTOCESTOM RIJEKA - ZAGREB**

I.

Republika Hrvatska osnovat će dioničko društvo koje će poslovati pod
tvrtkom AUTOCESTA RIJEKA - ZAGREB, društvo za građenje i gospodarenje autocestom,
d.d., sa sjedištem u Zagrebu (dalje u tekstu "Društvo").

Gospodarska svrha Društva bit će zatvaranje financijske konstrukcije,
građenje, gospodarenje i održavanje autoceste Rijeka - Zagreb, te njenih
cestovnih i pratećih objekata na cestovnom zemljištu, u sklopu ostvarivanja
prava iz koncesije koja se Društvu dodjeljuje na temelju točke II. ove
Odluke, te će Društvo biti ovlašteno obavljati sve djelatnosti koje su
podobne i korisne za ostvarivanje te svrhe.

Sva prava osnivača i dioničara Društva u ime i za račun Republike Hrvatske
ostvarivat će Vlada Republike Hrvatske, a u ime Vlade Republike Hrvatske
predsjednik Vlade, ili ministar pomorstva, prometa i veza, u granicama
ovlaštenja koja su mu prenesena ovom Odlukom.

Temeljni kapital Društva pri osnivanju iznosit će 2.152.000.000,00 (dvijemilijardestopedesetdvamilijuna)
kuna. Temeljni kapital Društva podijeljen je na 21.520 (dvadesetjednutisućupetstodvadeset)
dionica, svaka u nominalnom iznosu od 100.000,00 (stotisuća) kuna. Tako
izdane dionice redovne su i glase na ime.

Djelujući u ime Republike Hrvatske, Vlada Republike Hrvatske koju će
zastupati ministar pomorstva, prometa i veza (dalje u tekstu: "ministar")
mr. Željko Lužavec, unijet će u Društvo pri osnivanju, na ime uplate dionica,
pravo gospodarenja, svekolikom dosad sagrađenom infrastrukturom na odsječcima
autoceste Rijeka - Delnice, Delnice - Kupjak, Karlovac - Zagreb. Pravo
gospodarenja unosi se i vrednuje na rok od 28 (dvadest osam) godina, s
time da neće prestati prije isteka trajanja koncesije kako je ono naznačeno
u stavku 4, točke II. ove Odluke.

U prvom mandatnom razdoblju, te u prvom sljedećem mandatnom razdoblju
koje traje četiri (4) godine, Društvo će imati nadzorni odbor od sedam
(7) članova, a činit će ga:

1. mr. Željko Lužavec, ministar pomorstva, prometa i veza

2. dr. Pero Jurković, glavni savjetnik za gospodarstvo Predsjednika
Republike Hrvatske

3. Vlado Domes, pomoćnik ministra razvitka i obnove

4. Aleksandar Čaklović, obnašatelj dužnosti ravnatelja Hrvatske uprave
za ceste

5. Zdravko Jurčec, pomoćnik ministra prostornog uređenja, graditeljstva
i stanovanja

6. Ivan Mijatović, načelnik u Ministarstvu financija

7. Ljerka Golubić-Munjaković, načelnica u Ministarstvu pravosuđa.

Vlada Republike Hrvatske predlaže nadzornom odboru da za svog predsjednika
izabere mr. Željka Lužavca, ministra pomorstva, prometa i veza.

Društvo će imati upravu od jednog člana (direktora).

Predsjednik Vlade Republike Hrvatske ili ministar će u ime i za račun
Republike Hrvatske, bez odgode, a najkasnije do 1. siječnja 1998. godine,
radi provođenja ove Odluke i osnivanja dioničkog društva, provesti sve
radnje potrebne za osnivanje Društva, pri čemu su, sukladno odredbi članka
177. Zakona o trgovačkim društvima, posebno ovlašteni usvojiti i potpisati
statut Društva te kod javnog bilježnika dati izjavu o osnivanju Društva
i preuzimanju svih dionica Društva.

Republika Hrvatska djelovat će u glavnoj skupštini Društva putem Vlade
Republike Hrvatske, s time da će se smatrati da Vladu Republike Hrvatske
glede ostvarivanja dioničarskih upravljačkih prava Republike Hrvatske predstavlja
predsjednik Vlade Republike Hrvatske ili ministar.

Vlada Republike Hrvatske ovlaštena je u ime Republike Hrvatske kao imatelja
dionica i dioničara Društva odlučivati o sklapanju svih pravnih poslova
koji su potrebni ili korisni za ostvarivanje svrhe Društva, a napose o
sklapanju ugovora o jamstvu, zalogu i sl., te onih kojima se na drugi način
u ime i za račun Republike Hrvatske pružaju potrebna osiguranja za ispunjenje
obveza Društva odnosno Republike Hrvatske kao dioničara Društva. Odlukom
kojom se odobrava sklapanje pojedinog takovog posla odredit će se i osoba
koja će pri njegovu sklapanju djelovati u ime Republike Hrvatske.

II.

Ovom Odlukom dodjeljuje se Društvu koncesija za građenje i gospodarenje
autocestom Rijeka - Zagreb, i njenim cestovnim i pratećim objektima na
cestovnom zemljištu. Pod autocestom Rijeka - Zagreb, za potrebe ove Odluke
o koncesiji, podrazumijeva se sljedeći odsječak autoceste: Rijeka - Zagreb
(od čvorišta Orehovica do čvorišta Lučko). Koncesija se daje u punom opsegu
utvrđenom odredbom članka 35. Zakona o javnim cestama.

Osnivanjem i prijenosom na Društvo prava gospodarenja infrastrukturom
u skladu s točkom I. stavkom 5. ove Odluke, kao i ostvarivanjem prava Republike
Hrvatske kao dioničara Društva, Vlada Republike Hrvatske stvorit će uvjete
za to da Društvo uredno ostvaruje svoja prava i obveze iz dodijeljene koncesije.

Koncesija se dodjeljuje Društvu uz uvjete utvrđene ovom Odlukom. U slučaju
da je za zatvaranje financijske konstrukcije potrebno da dionice Društva
steknu treće osobe, kao punopravni imatelji ili na fiducijarnoj osnovi,
odluku o tome donosi Vlada Republike Hrvatske, koja je pritom ovlaštena
odgovarajuće izmijeniti pojedine odredbe ove Odluke. Ministar je dužan
u tom pogledu unijeti odgovarajuće odredbe u ugovor o koncesiji.

Koncesija se dodjeljuje na 28 (dvadeset osam) godina, počevši od dana
utvrđenog ugovorom o koncesiji.

Visinu cestarine utvrđivat će Društvo na način i po postupku pobliže
utvrđenom ugovorom o koncesiji.

Republici Hrvatskoj će na ime naknade za koncesiju pripasti cjelokupna
dobit Društva, umanjena za iznos koji se odlukom glavne skupštine rasporedi
u pričuve Društva. U slučaju iz točke II. stavka 3. ove Odluke, Vlada Republike
Hrvatske ovlaštena je izmijeniti visinu naknade za koncesiju.

Koncesija prestaje po općim pravilima o prestanku ugovora kako ona budu
razrađena ugovorom o koncesiji, a tako dugo dok je Republika Hrvatska jedini
dioničar Društva, koncesija može prestati i na osnovi svakodobne odluke
Vlade Republike Hrvatske.

Na temelju ove Odluke, ministar će sklopiti u ime Republike Hrvatske
s Društvom ugovor o koncesiji, u skladu s odredbom članka 39. stavaka 1.
i 2. Zakona o javnim cestama, a najkasnije do 31. siječnja 1998. godine.

Ugovorom o koncesiji uredit će se i obveza Društva da sporazumno s Hrvatskom
upravom za ceste uredi uzajamne obveze glede poslova koji su u tijeku,
suradnje na pripremi izgradnje, imovinsko-pravnih odnosa, te pitanja obavljanja
računovodstveno-financijskih poslova.

Ministar je ovlašten u ime Republike Hrvatske kao davatelja koncesije
sudjelovati u mijenjaju i dopunjavanju ugovora o koncesiji, pod uvjetom
da se time ne dira u odredbe odluke o dodjeli koncesije. Ministar je ovlašten
u ime davatelja koncesije sklapati sve prateće ugovore i druge pravne poslove,
te davati izjave volje, ako je to potrebno ili korisno za ostvarivanje
ugovora o koncesiji, pod uvjetom da se time ne dira u odredbe odluke o
dodjeli koncesije. Ministar će zatražiti da se i o takvim izmjenama, te
dopunama odnosno pravnim poslovima izjasni Vlada Republike Hrvatske.

III.

Ministar i Hrvatska uprava za ceste dužni su bez odgode obaviti sve
pripremne radnje za provedbu ove Odluke.

IV.

Sve troškove potrebne za provedbu ove Odluke, predujmit će za račun
Društva, Hrvatska uprava za ceste, dok će troškove nastale provođenjem
Odluke o osnivanju dioničkog društva Autocesta Rijeka - Zagreb - Goričan
d.d. i dodjeli koncesije za građenje i gospodarenje autocestom Rijeka -
Zagreb - Goričan ("Narodne novine", broj 97/97), vezano uz njegovo osnivanje,
podmiriti tvrtka Autocesta Rijeka - Zagreb, društvo za građenje i gospodarenje
autocestom d.d., Zagreb.

V.

Ova Odluka stupa na snagu danom objave u "Narodnim novinama", osim točke
II. ove Odluke koja stupa na snagu na dan kad predsjednik Vlade Republike
Hrvatske ili ministar u ime Vlade Republike Hrvatske dade izjavu o osnivanju
Društva i izjavu o preuzimanju svih dionica Društva.

Klasa: 340-03/95-01/04
Urbroj: 5030116-97-8
Zagreb, 11. prosinca 1997.

Predsjednik
**mr. Zlatko Mateša**, v. r.

Odluka, NN 139/1997-1994